Messier 74
Messier 74 (ka NGC 628 ja Fantoomgalaktika) on spiraalgalaktika, mis asub Kalade tähtkujus. Messier 74 avastas 1780. aastal Prantsuse astronoom Pierre Méchain. Méchain teatas avastusest Charles Messierile, kes lisas selle oma kataloogi. Galaktika asub Maast umbes 32 miljoni valgusaasta kaugusel. Sellel on kaks selget haru ning seetõttu kasutatakse seda spiraalgalaktika arhetüübina. Messier 74 sisaldab arvatavalt umbes 100 miljardit tähte. Galaktikat nimetatakse vahel ka Fantoomgalaktikaks, sest selle vaatlemine on amatöörastronoomidele galaktika madala heleduse tõttu väga keeruline.